ΓΡΑΠΤΗ ΕΡΩΤΗΣΗ E-3138/96 υποβολή: Rinaldo Bontempi (PSE) προς την Επιτροπή (22 Νοεμβρίου 1996)

Θέμα: Διαχείριση του καταλόγου επιτυχόντων μετά το διαγωνισμό COM/A/770 και COM/Α/764 για αναπληρωματικούς διοικητικούς βαθμού Α7 και Α8

Μετά το γενικό διαγωνισμό COM/A/770 και COM/A/764 για αναπληρωτές διοικητικούς βαθμού Α7 και Α8 (93/C199/01) συγκροτήθηκε κατάλογος επιτυχόντων 300 ατόμων για κάθε επίπεδο έναντι των 150 αρχικώς ζητηθέντων στην προκήρυξη του διαγωνισμού, απόφαση αιτιολογηθείσα από τον πολύ υψηλό αριθμό των υποψηφίων (56.000) και από τα αποτελέσματα υψηλού επιπέδου πολλών υποψηφίων.

Κατά τα δύο έτη μετά το τέλος του διαγωνισμού μόλις ένα μικρό μέρος των 600 επιτυχόντων προσελήφθη και κατά το χρονικό αυτό διάστημα η Επιτροπή κράτησε ελάχιστα συνεπή στάση.

Τον Ιούνιο του 1995 η ΓΔ ΙΧ κάλεσε όλους τους επιτυχόντες για συνομιλία στις ενδιαφερόμενες ΓΔ, καθώς και για πλήρη ιατρική εξέταση που κανονικά προηγείται της προσλήψης παρά το γεγονός ότι ήδη τότε, οι άλλες ΓΔ και οι υπηρεσίες της Επιτροπής σε όλα τα επίπεδα επεσήμαναν ανεπισήμως ότι στις περισσότερες περιπτώσεις ήταν αδύνατο να προσλάβουν προσωπικό λόγω περιορισμών προϋπολογισμού και της προτεραιότητας των πολιτών των νέων κρατών μελών.

Τον Ιούνιο του 1996, διαρκούσης της κατάστασης αυτής, η Επιτροπή παρέτεινε την ισχύ του καταλόγου επιτυχόντων έως το τέλος του 1997. Κατά τους ίδιους μήνες προτάθηκε η προκήρυξη νέου γενικού διαγωνισμού που εκ των πραγμάτων θα μείωνε περαιτέρω ή και θα εκμηδένιζε τις πιθανότες πρόσληψης των επιτυχόντων του προηγούμενου διαγωνισμού.

Πέρα από το σαφές θέμα εικόνας και αξιοπιστίας των ευρωπαϊκών θεσμικών οργάνων που τίθεται με την υπόθεση αυτή παραμένει το γεγονός ότι οι διασπάθιση πόρων είναι καταφανής, δεδομένου ότι όλοι οι επιτυχόντες υπεβλήθησαν σε πλήρη ιατρική εξέταση (φυσικά με τα έξοδα ταξειδίου και δαμονής εις βάρος της Επιτροπής) η ισχύς της οποίας είναι εξάμηνη, έστω και αν ήταν γνωστό ότι κατά το συγκεκριμένο χρόνικό διάστημα οι πιθανότητες πρόσληψης ήσαν ελάχιστες.

Υπό αυτές τις συνθήκες, η προκήρυξη ενός νέου διαγωνισμού (για τον οποίο γίνεται λόγος), τη στιγμή που ο προηγούμενος κατάλογος επιτυχόντων πολύ απέχει από του να εξαντληθεί, θα είχε ως συνέπεια το διπλασιασμό των δαπανών επιλογής του προσωπικού ακριβώς όταν λέγεται στους επιτυχόντες των προηγουμένων διαγωνισμών ότι δεν υπάρχουν πόροι επαρκείς για την πρόσληψή τους.

Τι προτίθεται να πράξει η Επιτροπή για να εξυγιάνει την κατάσταση αυτή; Ποιά είναι τα προγράμματα της όσον αφορά τις προσλήψεις βραχυπρόθεσμα και μακροπρόθεσμα; Ανταποκρίνεται στην πραγματικότητα ότι προτίθεται να προκηρύξει νέο γενικό διαγωνισμό;

Απάντηση του κ. Liikanen εξ ονόματος της Επιτροπής (7 Ιανουαρίου 1997)

Οι διαγωνισμοί COM/A/764 και COM/Α/770 δημοσιεύθηκαν τον Ιούλιο του 1993 και ολοκληρώθηκαν το Νοέμβριο και το Δεκέμβριο του 1994 αντίστοιχα. Έχουν ήδη προσληφθεί άνω των 150 από τους 300 αναγραφέντες στον κατάλογο των επιτυχόντων του διαγωνισμού COM/A/770 και 220 από τους 300 επιτυχόντες του διαγωνισμού COM/A/764. Πρόσφατα εγκρίθηκε παράταση των καταλόγων των επιτυχόντων μέχρι το τέλος του 1997 και προγραμματίζονται περαιτέρω προσλήψεις από τους εν λόγω καταλόγους.

Η Επιτροπή έχει προσλάβει από τον Ιανουάριο του 1995 περίπου 250 υπηκόουςτων τριών νέων κράτων μελών στην κατηγορία των υπαλλήλων Α. Ορισμένες από τις προσλήψεις αυτές πραγματοποιήθηκαν σε θέσεις απασχόλησης που κατείχαν προηγουμένως υπάλληλοι εκ των δώδεκα κρατών μελών. Εάν δεν είχε γίνει η διεύρυνση οι προσλήψεις από τους διαγωνισμούς COM/A/770 και COM/A/764 θα ήταν ενδεχομένως σημαντικότερες. Ωστόσο, οι πραγματοποιηθείσες προσλήψεις από τους εν λόγω διαγωνισμούς κρίνονται ικανοποιητικές. Η Επιτροπή υπενθυμίζει ότι στον κανονισμό υπηρεσιακής κατάστασης των υπαλλήλων προβλέπεται ότι ο κατάλογος επιτυχόντων πρέπει, στο μέτρο του δυνατού, να περιλαμβάνει τουλάχιστον διπλάσιο αριθμό ονομάτων από τον αριθμό των προς πλήρωση θέσεων.

Ο λόγος για τον οποίο κλήθηκαν όλοι οι περιληφθέντες στον κατάλογο των επιτυχόντων ήταν για να εξασφαλιστούν σε όλους ίσες ευκαιρίες πρόσληψης. Το σκεπτικό βάσει του οποίου κλήθηκαν οι υποψήφιοι αυτοί να περάσουν τις ιατρικές εξετάσεις παράλληλα με την συνέντευξη είναι ότι έτσι θα εξοικονομείτο το κόστος ενός νέου ταξιδιού στις Βρυξέλλες για ιατρική εξέταση για τα άτομα εκείνα στα οποία επρόκειτο να προσφερθούν θέσεις απασχόλησης κατά τους επόμενους έξι μήνες.

Όσον αφορά τους μελλοντικούς διαγωνισμούς για την πρόσληψη υπαλλήλων της κατηγορίας Α, δεν έχουν ακόμη ληφθεί αποφάσεις. Αναμένεται να πραγματοποιηθούν σε διοργανική βάση. Πρέπει να σημειωθεί ότι όσοι διαγωνισμοί προκηρυχθούν το 1997 θα ολοκληρωθούν σε ένα περίπου έτος και κατά συνέπεια ο κατάλογος επιτυχόντων θα καταρτιστεί το 1998.